Hawens in KZN funksioneer weer 'normaal' | Netwerk24
Hawens in KZN funksioneer weer 'normaal'
Deur Nellie Brand-Jonker 21 Julie 2021 09:53
Transnet sê die hawens van Durban en Richardsbaai het sedert Maandag normale bedryfsvlakke bereik en personeel is terug om die agterstand in te haal wat die onrus die afgelope week veroorsaak het.
Sitruskartonne word voorheen in die Durban-hawe gelaai vir verskeping. Foto: Sitruskwekersvereniging
Alle werknemers het vir hul skofte aangemeld, sê Ayanda Shezi, woordvoerder van die staatsonderneming, in 'n verklaring aan sy skuldbriefbeleggers.
Die bedrywighede by hawens het toegeneem vandat die verskaffingsketting op die belangrike nasionale paaie – die N2 en N3 – weer aan die gang is.
Die twee hawens het gedurende die onluste verlede week oopgebly, maar bedrywighede is aansienlik beïnvloed deur pakhuise en koelkamers wat gesluit is en die gebrek aan openbare vervoer, sowel as vragvervoer wat beperk is, volgens Shezi.
Sowel hoenderinvoerders as sitrusuitvoerders het die afgelope week gewaarsku daar is oponthoude in die hawens, selfs al is hulle weer oop.
LEES OOK: Tonne ingevoerde hoender sit op vragskepe in Durban
In Richardsbaai het die terminale wat 'n verskeidenheid produkte en droë grootmaatprodukte hanteer die naweek sewe vaartuie behartig.
Pier 2 in die hawe van Durban het vier vaartuie bedien, terwyl Pier 1 voortgaan om die vaartuie te bedien wat normaalweg hanteer word.
"Transnet het gedurende dié tyd met alle klante geskakel wat geraak is om te verseker dat dienste so vinnig as moontlik hervat word, en om waar nodig, die bottelnekke wat deur die betogings veroorsaak is, op te los," sê Shezi.
Die spoorwegnetwerk tussen Gauteng en Durban wat negatief geraak is deur die onluste, is heropen en treindienste is sedert Vrydag weer aan die gang.
Transnet Freight Rail het sedert die heropening Vrydag 42 treine gehad wat geloop het en die treine word vermeerder om die belangrike roete te stabiliseer.
Intussen veroorsaak kabeldiefstal steeds probleme en alle treine sal vergesel word deur veiligheidsbeamptes sodat dienslewering nie daardeur onderbreek word nie, beloof Transnet.
Transnet Pipelines se netwerk bly in bedryf.
Addisionele patrollies is ontplooi oor die hele netwerk heen. Vier mense is in hegtenis geneem nadat hulle met die pyplyn gepeuter het. Dit hou glo nie met die onluste verband nie, volgens Transnet.
"Transnet bly op 'n gereedheidsgrondslag en die beskerming van kritieke infrastruktuur oor die land heen bly in plek."